
K U V E N D I
P R O J E K T  L I GJ
Nr. ______/2026
“PËR INVESTIMET NË REPUBLIKËN E SHQIPËRISË”
 Në mbështetje të nenit 78 dhe 83, paragrafi i parë, të Kushtetutës, me propozimin e Këshillit të Ministrave,  
KUVENDI I REPUBLIKËS SË SHQIPËRISË
VENDOSI:
KREU I
DISPOZITA TË PËRGJITHSHME
Neni 1
Objekti
 Objekt i këtij ligji është përcaktimi i rregullave të përgjithshme për mbrojtjen dhe nxitjen e investimeve, vendase ose të huaja, mekanizmin e shqyrtimit të investimeve të huaja, mekanizmin e zgjidhjes së mosmarrëveshjeve juridike ndërmjet institucioneve publike shtetërore dhe investitorëve, vendas ose të huaj,  si dhe i kompetencave dhe procedurave që ndiqen nga organet shtetërore përgjegjëse për investimet, në Republikën e Shqipërisë.  
Neni 2
Qëllimi
Ky ligj synon: 
a) të mundësojë një klimë të favorshme dhe konkurruese për investimet dhe për biznesin; 
b) të nxisë, tërheqë dhe promovojë të gjitha investimet, vendase dhe të huaja, në territorin e Republikës së Shqipërisë, me qëllim zhvillimin ekonomik të qëndrueshëm,nxitjen e punësimit dhe zhvillimit të territorit; 
c) të sigurojë trajtim dhe mbrojtje të barabartë për investimet vendase dhe të huaja;  
ç) t’iu sigurojë investitorëve transparencë dhe hyrje të lehtë në ekonominë shqiptare;  
d) të ofrojë skema nxitëse dhe procedura administrative lehtësuese për investimet në përputhje me parimet e konkurrencës dhe rregullat e ndihmës shtetërore. 
Neni 3
Fusha e zbatimit 
1. Dispozitat e këtij ligji zbatohen mbi investimet e kryera nga investitorë, vendas dhe të huaj në të gjithë sektorët e ekonomisë, në territorin e Republikës së Shqipërisë.  
2. Ky ligj përcakton rregullat për: 
a. mbrojtjen e përgjithshme të investimeve vendase dhe të huaja;  
b. nxitjen dhe mbështetjen e investimeve që plotësojnë kriteret e përcaktuara në këtë ligj; dhe  
c. shqyrtimin e investimeve të huaja direkte për arsye të sigurisë ose rendit publik.  
3. Mbrojtja ligjore e investimeve sipas këtij ligji zbatohet edhe për investimet e kryera përpara hyrjes në fuqi të tij.  
Neni 4
Përkufizime

 Në këtë ligj, termat e mëposhtëm kanë këto kuptime: 
1. “Agjenci” është Agjencia Shqiptare e Zhvillimit të Investimeve (AIDA); 
2. “Institucionet e linjës” janë institucionet në nivel qendror apo vendor, të cilat kanë në fushën e përgjegjësisë së tyre sektorin në të cilin propozohet projekti i investimit.  
3. “Investim” është një aset i zotëruar, apo ligjërisht ose efektivisht i kontrolluar, nga një investitor në një nga format e parashikuara në këtë ligj, që përmban njëkohësisht karakteristikat e mëposhtme:  
i. angazhimin për kapital apo burime të tjera;  
ii. pritshmëritë për përfitim apo fitim;  
iii. qëllimin për të patur një prani afatgjatë në Shqipëri; dhe  
iv. ndërmarrjen e një risku për investitorin.	 
4. “Investitor” është personi fizik ose juridik, i regjistruar në regjistrin tregtar në përputhje me legjislacionin vendas ose të huaj, që kryen një investim në përputhje me parashikimet e këtij ligji.  
5. "Investitor i huaj" është një person fizik ose një person juridik i një vendi të huaj, që synon të bëjë ose që ka bërë, një investim të huaj direkt; 
6. "Investim i huaj " është investimi i çdo lloji që kryhet nga një investitor i huaj nëpërmjet një investitori të huaj sekondar dhe që synon të krijojë ose të mbajë lidhje të qëndrueshme dhe të drejtpërdrejta midis investitorit të huaj dhe sipërmarrësit të cilit, ose ndërmarrjes së cilës, i vihet në dispozicion kapitali, për të ushtruar një aktivitet ekonomik në Republikën e Shqipërisë, duke përfshirë investimet që mundësojnë pjesëmarrje efektive në menaxhimin ose kontrollin e një shoqërie që kryen një aktivitet ekonomik; 
7. “Investim i huaj që i nënshtrohet shqyrtimit” është një investim i huaj që i nënshtrohet vlerësimit ose hetimit formal në përputhje me mekanizmin e shqyrtimit të investimeve të huaja, të përcaktuar në këtë ligj; 
8. "Shqyrtim i investimeve të huaja” (screening)" është një procedurë që lejon vlerësimin, hetimin, autorizimin, kushtëzimin, ndalimin ose tërheqjen e investimeve të huaja; 
9. “Mekanizëm shqyrtimi”, është tërësia e instrumenteve, rregullave, procedurave dhe kompetencave të parashikuara në këtë ligj dhe aktet nënligjore, për vlerësimin dhe shqyrtimin e investimeve të huaja; 
10. “Komiteti Ndërministror për Shqyrtimin e Investimeve të Huaja” (KNIH), organi kolegjial vendimmarrës që kryen shqyrtimin e investimeve të huaja për arsye sigurie ose rendi publik 
11. “Komiteti i Nxitjes së Investimeve” (KNI), organ kolegjial vendimmarrës që miraton zonat dhe sektoët me potencial zhvillimi 
12. “Konsolidim i pronës” është tërësia e masave juridike, administrative dhe teknike, që synojnë rregullimin, qartësimin dhe përshtatjen e gjendjes së pronës dhe të të drejtave reale mbi të, përfshirë saktësimin e kufijve dhe të dhënave, rregullimin ose ndryshimin e regjimit juridik, statusit, kategorisë, destinacionit dhe mënyrës së përdorimit e shfrytëzimit të tokës, qartësimin e titujve dhe të të drejtave të pronarëve e bashkëpronarëve, si dhe përfundimin me përparësi të proceseve të pronësisë, me qëllim krijimin e kushteve të qarta, të qëndrueshme dhe të përshtatshme për gëzimin, përdorimin, zhvillimin dhe shfrytëzimin e ligjshëm të pronës, në përputhje me legjislacionin për pronën. 
13. “Infrastrukturë kritike” konsiderohen infrastrukturat, qoftë fizike apo virtuale, që përfshijnë energjinë, transportin, ujin, shëndetësinë, komunikimet, median, përpunimin ose ruajtjen e të dhënave, hapësirën ajrore, mbrojtjen, infrastrukturën zgjedhore ose financiare dhe objektet e ndjeshme, si dhe tokën dhe pasuritë e paluajtshme thelbësore për përdorimin e një infrastrukture të tillë;  
14. “teknologji kritike dhe artikuj me përdorim të dyfishtë”, siç përcaktohen në legjislacionin për kontrollin e teknologjive dhe mallrave me përdorim të dyfishtë, përfshirë inteligjencën artificiale, robotikën, gjysmëpërçuesit, sigurinë kibernetike, hapësirën ajrore, mbrojtjen, ruajtjen e energjisë, teknologjitë kuantike dhe bërthamore, si dhe nanoteknologjitë dhe bioteknologjitë; 
15. “Risku operacional” është risku i humbjeve si pasojë e dështimeve apo pamjaftueshmërisë së burimeve, proceseve, sistemeve apo rrethanave të tjera të jashtme. 
16. “Mallra me përdorim të dyfishtë”, mallrat, përfshirë teknologjitë dhe softëare-t, që mund të përdoren si për qëllime civile, ashtu edhe për qëllime ushtarake, sipas përcaktimeve të legjilsacionit në fuqi për kontrollin shtetëror të transferimeve ndërkombëtare të mallrave ushtarake dhe të artikujve e teknologjive me përdorim të dyfishtë, si dhe instrumenteve ndërkombëtare dhe të Bashkimit Evropian, të zbatueshme për Republikën e Shqipërisë; 
17. “Mallra ushtarake”, mallrat që janë projektuar, zhvilluar, prodhuar, montuar ose modifikuar për përdorim ushtarak, përfshirë teknologjitë dhe softëare-t përkatëse, sipas përcaktimeve të legjislacionit në fuqi për kontrollin shtetëror të transferimeve ndërkombëtare të mallrave ushtarake dhe të artikujve e teknologjive me përdorim të dyfishtë, si dhe instrumenteve ndërkombëtare dhe të Bashkimit Evropian, të zbatueshme për Republikën e Shqipërisë; 
18. “Mallra të kontrolluara”, mallrat që, edhe pse nuk janë të listuara në listat e mësipërme, i nënshtrohen kontrollit shtetëror kur plotësohen kriteret e parashikuara në zbatim të legjislacionit në fuqi  për kontrollin shtetëror të transferimeve ndërkombëtare të mallrave ushtarake dhe të artikujve e teknologjive me përdorim të dyfishtë,, në përputhje me instrumentet ndërkombëtare dhe të Bashkimit Evropian, të zbatueshme për Republikën e Shqipërisë; 
19. “Ndërmarrje objekt” konsiderohet çdo subjekt i regjistruar ose që ka detyrimin të regjistrohet pranë Qendrës Kombëtare të Biznesit, në përputhje me legjislacionin në fuqi për regjistrimin e biznesit në Republikën e Shqipërsië në strukturën e të cilit është i pranishëm, drejtpërdrejt ose tërthorazi, një investitor i huaj, përfshirë përmes pronësisë, kontrollit ose ndikimit të rëndësishëm; 
20. “Përvetësim i një interesi kontrollues”, fitimi, drejtpërdrejt ose tërthorazi, i aftësisë për të ushtruar ndikim vendimtar mbi veprimtarinë strategjike dhe vendimmarrëse të ndërmarrjes objekt, përmes të drejtave, kontratave ose çdo mjeti tjetër juridik apo faktik, individualisht, ose në bashkëpunim me persona të tjerë; 
21. “Vend i tretë”, çdo shtet, përveç Republikës së Shqipërisë, shteteve anëtare të Bashkimi Evropian, me kusht që këto shtete të mos jenë drejtpërdrejt ose tërthorazi nën kontrollin ose ndikimin vendimtar të një vendi që përbën rrezik për sigurinë kombëtare të Republikës së Shqipërisë; 
22.  “Investimet kritike”, infrastrukturat, mallrat, teknologjitë dhe burimet, të cilat kanë rëndësi thelbësore për ruajtjen e funksioneve shoqërore jetike, pasi ndërprerja, shkatërrimi, dështimi ose humbja e tyre do të sillte pasoja serioze për shëndetin, sigurinë, ose mirëqenien ekonomike dhe shoqërore të popullsisë, si dhe për funksionimin efektiv të institucioneve shtetërore dhe ekonomisë në Republikën e Shqipërisë; 
23. “Media”, çdo subjekt ose platformë që, në mënyrë profesionale ose të organizuar, prodhon, redakton ose shpërndan për publikun përmbajtje informative, audio, audiovizive ose editoriale, përmes mediave audiovizive, botimeve të shkruara ose platformave digjitale përfshirë OTT/IPTV, dhe që ushtron ndikim në informimin e publikut, formimin e opinionit publik ose garantimin e pluralizmit të informacionit, sipas legjislacionit në fuqi; 
24. “Furnizim me të dhëna kritike”, çdo formë sigurimi, gjenerimi, përpunimi, administrimi, ruajtjeje, transferimi ose vënieje në dispozicion të të dhënave, sistemeve të informacionit ose infrastrukturës digjitale, që janë thelbësore për funksionimin e shërbimeve jetike, infrastrukturave kritike ose institucioneve publike dhe ndërprerja, cenimi ose humbja e të cilave mund të ketë pasoja serioze për sigurinë kombëtare, rendin publik ose mirëqenien ekonomike dhe shoqërore; 
25. “Infrastrukturë kritike e informacionit”, tërësia e rrjeteve dhe sistemeve të informacionit që ofrojnë shërbime, cenimi apo shkatërrimi i të cilave do të kishte impakt serioz në shëndetin, sigurinë, mirëqenien ekonomike të qytetarëve dhe funksionimin efektiv të ekonomisë në Republikën e Shqipërisë, sipas përcaktimeve të legjislacionit për sigurinë kibernetike; 
26. Informacion i ndjeshëm”, për qëllimet e këtij vendimi, përfshin çdo informacion, të dhënë ose material, përfshirë informacionin e klasifikuar sipas ligjit për informacionin e klasifikuar, të dhëna personale sensitive, informacion strategjik, ekonomik, teknik ose institucional, qasja, përpunimi ose kontrolli i paautorizuar i të cilit mund të cenojë sigurinë kombëtare, rendin publik ose interesat themelorë të Republikës së Shqipërisë. 
27. “Fondi i Nxitjes së Investimeve (FNI ose Fondi)” është fondi i pasurive të paluajtshme shtetërore, në zonat me potencial zhvillimi të identifikuara sipas këtij ligji, pasuritë e të cilit publikohen dhe u vihen në dispozicion, investimeve që mbështeten sipas këtij ligji.  
28. “Zona me potencial zhvillimi” është zona e identifikuar në përputhje me kriteret e përcaktuara nga legjislacioni në fuqi, e cila paraqet kapacitete dhe avantazhe për zhvillim ekonomik të qëndrueshëm, tërheqje investimesh, nxitje të punësimit dhe përmirësim të kushteve sociale dhe ekonomike, sipas nenit 14 të këtij ligji. 
29. “Skemë mbështetëse” është tërësia e masave dhe instrumenteve financiare ose jofinanciare, të miratuara nga autoritetet kompetente, që synojnë nxitjen, zhvillimin dhe mbështetjen e investimeve, përmes granteve, subvencioneve, garancive, lehtësive apo formave të tjera të mbështetjes, në përputhje me legjislacionin në fuqi për ndihmën shtetërore. 
KREU II
PARIMET DHE MBROJTJA LIGJORE E INVESTIMEVE
Neni 5
Mbrojtja ligjore e investimeve
 
Investimet në Republikën e Shqipërisë, vendase apo të huaja, janë të mbrojtura dhe të garantuara nga Kushtetuta, marrëveshjet ndërkombëtare, ky ligj, si dhe nga aktet e tjera ligjore të Republikës së Shqipërisë.  
Neni 6
Liria e investimit
 
1.	Investimet mund të kryhen në të gjithë sektorët dhe në të gjithë territorin e Republikës së Shqipërisë, në përputhje me legjislacionin sektorial në fuqi. 
2.	Kufizimet, përjashtimet apo ndalimet janë të vlefshme, vetëm nëse parashikohen shprehimisht nga legjislacioni në fuqi.  
Neni 7
Trajtimi i drejtë dhe i barabartë
 
1.	Investimet, vendase dhe të huaja, trajtohen në mënyrë të drejtë dhe të barabartë, si dhe gëzojnë mbrojtje e siguri të plotë, të njohur si standard minimal trajtimi, në përputhje me rregullat e së drejtës ndërkombëtare. 
2.	Trajtimi i drejtë dhe i barabartë nënkupton trajtimin e investitorëve dhe investimeve të tyre nga organet e administratës shtetërore, subjektet që ushtrojnë funksione publike, në mënyrë jodiskriminuese, jo arbitrare dhe në përputhje me parimet e njohura gjerësisht të së drejtës ndërkombëtare. Ky standard përfshin, ndër të tjera, transparencën, mbrojtjen e pritshmërive legjitime të investitorëve, respektimin e procesit të rregullt ligjor dhe garantimin e aksesit efektiv në drejtësi. 
3. 	Në kuptim të trajtimit të drejtë dhe të barabartë, masat e ndërmarra nga Shteti Shqiptar, përfshirë ligjet, aktet nënligjore, procedurat, vendimet administrative dhe çdo akt tjetër me ndikim mbi investitorët ose investimet e tyre, duhet të jenë transparente, të parashikueshme dhe të publikohen në përputhje me legjislacionin në fuqi për njoftimin dhe konsultimin publik. Investitorëve të interesuar u garantohet e drejta të informohen dhe, kur parashikohet nga legjislacioni në fuqi, të marrin pjesë në proceset e konsultimit publik përpara miratimit të këtyre masave. Kjo dispozitë nuk zbatohet për vendimet gjyqësore, të cilat i nënshtrohen rregullave dhe garancive të procesit të rregullt ligjor, përfshirë mjetet e ankimit të parashikuara nga legjislacioni në fuqi. 
4. 	Standardet e trajtimit të drejtë dhe të barabartë, si dhe të mbrojtjes dhe sigurisë së plotë, nuk krijojnë në vetvete të drejta materiale autonome ose shtesë për investitorët apo investimet e tyre, përtej të drejtave të parashikuara në këtë ligj, në legjislacionin e zbatueshëm ose në marrëveshjet ndërkombëtare të zbatueshme për Republikën e Shqipërisë.  
Neni 8
Parimi i shtetit më të favorizuar

1. 	Investitorëve të huaj dhe investimeve të tyre, që janë subjekt i këtij ligji ose i legjislacionit në fuqi, u jepet trajtim jo më pak i favorshëm se ai që Republika e Shqipërisë u jep, në rrethana të ngjashme, investitorëve të çdo shteti tjetër dhe investimeve të tyre. 
2. 	Dispozitat e pikës 1 të këtij neni nuk zbatohen ndaj asnjë avantazhi, preference ose trajtimi më të favorshëm që Republika e Shqipërisë u jep investitorëve të një shteti tjetër ose investimeve të tyre në bazë të: 
a) një Marrëveshjeje Ndërkombëtare Investimi, kur kjo marrëveshje përbën: 
i. një marrëveshje dypalëshe ose shumëpalëshe të veçantë për investimet; ose 
ii. një kapitull, seksion ose dispozitë për investimet në kuadër të një marrëveshjeje për krijimin e një zone të tregtisë së lirë, të një bashkimi doganor ose të një forme tjetër integrimi ekonomik, në përputhje me ligjin 8648 datë 28.07.2000 për ratifikimin e protokollit së anëtarësimit të Republikës së Shqipërisë në Marrëveshjen e Marrakeshit që themeloi Organizatën Botërore të Tregtisë dhe ligjit 8649 datë 28.07.2000 për ratifikimin e marrëvveshjeve të rezultateve të raundit të Uruguait për negociatat shumëpalëshe tregtare; 
b) masave që lidhen me njohjen reciproke të standardeve, kritereve, licencave, autorizimeve, kualifikimeve profesionale ose certifikimeve të nevojshme për ushtrimin e një veprimtarie ekonomike nga persona fizikë ose juridikë, si dhe me njohjen e masave mbikqyrëse, në përputhje me ligjin 8648 datë 28.07.2000 për ratifikimin e protokollit së anëtarësimit të Republikës së Shqipërisë në Marrëveshjen e Marrakeshit që themeloi Organizatën Botërore të Tregtisë dhe ligjit 8649 datë 28.07.2000 për ratifikimin e marrëveshjeve të rezultateve të raundit të Uruguait për negociatat shumëpalëshe tregtare. 
3. 	Të drejtat dhe detyrimet që burojnë nga marrëveshjet ndërkombëtare të lidhura nga Republika e Shqipërisë nuk përbëjnë, në vetvete, “trajtim” për qëllimet e pikës 1 të këtij neni dhe nuk mund të importohen ose të pretendohen përmes standardit të trajtimit të kombit më të favorizuar. 
4. 	Standardi i trajtimit të kombit më të favorizuar zbatohet vetëm ndaj masave që ndikojnë në themelimin, blerjen, zgjerimin, administrimin, drejtimin, operimin ose disponimin e investimeve dhe nuk shtrihet mbi mekanizmat e zgjidhjes së mosmarrëveshjeve, përveç rasteve kur parashikohet shprehimisht ndryshe në një marrëveshje ndërkombëtare të zbatueshme për Republikën e Shqipërisë. 
Neni 9
Liria e transferimit të fondeve

1.	Investitorët kanë të drejtë të transferojnë lirisht jashtë territorit të Republikës së Shqipërisë, të ardhurat e krijuara apo që rrjedhin nga investimi i tyre në Republikën e Shqipërisë, në monedhë të konvertuar, pas përmbushjes së detyrimeve tatimore si dhe çdo detyrim tjetër ligjor të kërkueshëm, duke përfshirë por pa u kufizuar në to:  
a. të ardhurat nga investimi përfshirë fitimin, dividendët, interesat, pagesat për të drejtat e pronësisë intelektuale dhe format e tjera të të ardhurave; 
b. fondet e përfituara nga likuidimi i plotë ose i pjesshëm i investimit, si dhe nga shitja, transferimi ose çdo formë tjetër disponimi i investimit, të pronës ose të të drejtave pasurore të lidhura me të;  
c. kompensimet nga shpronësimi.  
ç) 	shlyerjen e kredive dhe të interesave që lidhen me investimin. 
2.	Transferimi i  fondeve kryhet në përputhje me legjislacionin në fuqi.   

Neni 10
Të drejtat mbi tokën

 Investitorët, pavarësisht nëse janë vendas ose të huaj, kanë të drejtë të përdorin, gëzojnë dhe disponojnë tokën për qëllime investimi nëpërmjet fitimit të pronësisë, marrjes me qira, uzufruktit, enfiteozës, sipërmarrjes ose formave të tjera të parashikuara nga legjislacioni në fuqi, në përputhje me dispozitat e Kodit Civil dhe legjislacionit përkatës. Kjo e drejtë ushtrohet me përjashtim të rasteve kur kufizime të veçanta parashikohen nga legjislacioni në fuqi.  

Neni 11
Mbrojtja nga shpronësimi

Investitorët dhe investimet e tyre nuk i nënshtrohen shpronësimit, apo masave që kanë efekt të barasvlershëm me shpronësimin, përveç rasteve kur këto masa merren: 
a) për interes publik; 
b) në përputhje me procesin e rregullt ligjor; 
c) në mënyrë jodiskriminuese; dhe 
d) kundrejt pagesës së menjëhershme, të përshtatshme dhe efektive të një kompensimi të drejtë, në përputhje me legjislacionin në fuqi për shpronësimin. 
 
Neni 12
Mbrojtja nga konfiskimi

1. 	Investimet nuk mund të jenë objekt sekuestrimi ose konfiskimi, përveç rasteve të parashikuara nga ligji dhe të vendosura me vendim gjyqësor. 
2.	Dispozitat e këtij neni nuk pengojnë zbatimin e detyrimeve dhe mjeteve kontraktore të dakordësuara ligjërisht ndërmjet investitorit dhe organeve shtetërore ose personave juridikë publikë. 

KREU III
NXITJA DHE KLASIFIKIMI I ZONAVE ME POTENCIAL ZHVILLIMI  SIPAS SEKTORËVE EKONOMIKË
Neni 13
Nxitja e zonave dhe sektorëve me potencial zhvillimi

1.	Republika e Shqipërisë zbaton politika dhe skema mbështetëse në zonat me potencial zhvillimi me qëllim zhvillimin e mëtejshëm, ekonomik, urban dhe social, nxitjen e punësimit, garantimin e kohezionit social, reduktimin e pabarazive rajonaledhe përmirësimin e kushteve të jetesës, duke konsideruar pozicionin, infrastrukturën, burimet, aksesueshmërinë dhe mundësitë që ofron për investime zona. 
2.	Për zbatimin e politikave dhe skemave mbështetëse në zonat me potencial zhvillimi, Komiteti i Nxitjes së Investimeve përcakton sektorët dhe veprimtaritë ekonomike qënxiten, në përputhje me strategjitë dhe prioritetet kombëtare të zhvillimit ekonomik, social dhe territorial, duke vlerësuar potencialin e tyre për zhvillimin ekonomik, krijimin e vendeve të punës dhe tërheqjen e investimeve.  
3.	Ministritë e linjës, njësitë e qeverisjes vendore, Agjencia si dhe çdo entitet tjetër, propozojnë zona, prona, sektorë ose projektfisha për projekte të cilat mund të jenë potencial zhvillimi. Propozimet i adresohen Agjencisë e cila ia përcjell për vlerësim Komitetit të Nxitjes së Investimeve. 
4.	Për nxitjen dhe tërheqjen e investimeve në Republikën e Shqipërisë, Agjencia mund të zhvillojë ose të kontraktojë shërbime të specializuara për promovimin e investimeve, në përputhje me legjislacionin në fuqi. 
5.	Shteti mund të përfaqësohet në tregjet ndërkombëtare për promovimin dhe tërheqjen e investimeve edhe nëpërmjet agjentëve ndërkombëtarë të promovimit të investimeve. Agjencia, në përputhje me legjislacionin në fuqi, mund të lidhë marrëveshje përfaqësimi me këta agjentë, me qëllim identifikimin, promovimin dhe tërheqjen e investitorëve potencialë, sipas kushteve dhe kritereve të përcaktuara në marrëveshje.  
6.	Agjencia promovon zonat, sektorët dhe masat mbështetëse që i ofrohen investitorëve në fushatat e saj të dedikuara të tërheqjes dhe promovimit të investimeve, brenda dhe jashtë vendit. 

Neni 14
Klasifikimi i zonave me potencial zhvillimi

1.	Bazuar në prioritetet e zhvillimit ekonomik dhe territorial të vendit, Komiteti i Nxitjes së Investimeve, me propozim të Agjencisë, miraton klasifikimin e zonave me potencial zhvillimi. 
2. 	Zonat me potencial zhvillimi klasifikohen në kategoritë e mëposhtme: 
a. Zona 1 - Zona me potencial të lartë zhvillimi; 
b. Zona 2 - Zona me potencial të mesëm zhvillimi; 
c. Zona3 - Zona me potencial të ulët zhvillimi. 
3. 	Klasifikimi i zonave kryhet nëpërmjet një analize të detajuar e cila merr parasysh zhvillimin ekonomik dhe punësimin, vlerat natyrore, kulturore, historike, mjedisore duke përdorur statistikat dhe të dhënat demografike, ekonomike, të punësimit, të shërbimeve publike si edhe potencialin e zhvillimit social dhe ekonomik.  
4.	Kriteret e detajuara për klasifikimin e zonave me potencial zhvillimi, përcaktimin e  sektorëve dhe veprimtarive ekonomike të konsideruara me interes kombëtar, përcaktohen me vendim të Këshillit të Ministrave. 

Neni 15
Investimet e zhvilluara në pasuri të paluajtshme private

1.  	Përfitojnë nga masat mbështetëse të parashikuara në këtë ligj edhe investimet që realizohen tërësisht mbi pasuri të paluajtshme private, të ndodhura brenda zonave të klasifikuara me potencial zhvillimi, me kusht që investitori të zotërojë të drejtën e pronësisë ose një të drejtë tjetër të ligjshme përdorimi mbi to, sipas Kodit Civil dhe legjislacionit për regjistrimin e pasurive të paluajtshme. 
2.  	Për investimet në pronë private, nuk zbatohen procedurat konkurruese publike të përzgjedhjes së investimeve. 
3.	Në rastet e investimeve që realizohen mbi pasuri të paluajtshme private, kur për realizimin e investimit mund të jetë i domosdoshëm përdorimi i pasurive shtetërore kufitare me pasurinë private, për qëllime aksesi, lidhje me infrastrukturën ose për përdorim në funksion të investimit, investitori mund të aplikojë për vendosjen në dispozicion të pronës shtetërore kufitare, kur sipërfaqja e pasurisë shtetërore të kërkuar nuk tejkalon 20% të sipërfaqes së pasurisë private mbi të cilën realizohet investimi. 
4. 	Në këto raste, këto pasuri mund t'i vihen në dispozicion investitorit pa procedurë konkurruese, nga organi administrues i pronës shtetërore, pasi organi përgjegjës për kadastrën, ka certifikuar statusin e tyre juridik dhe kundrejt pagesës së plotë të vlerës së pronës, përcaktuar sipas metodologjisë për vlerësimin e pronave të paluajtshme, në përputhje me legjislacionin në fuqi. 
5. 	Dokumentacioni, procedurat, kriteret e kualifikimit të investimeve në pronësi private, miratohen me vendim të Këshillit të Ministrave. 
  
Neni 16
Masat mbështetëse për nxitjen e investimeve

1.	Në përputhje me përcaktimet e këtij ligji dhe të legjislacionit në fuqi, për nxitjen dhe mbështetjen e investimeve shteti ofron, sipas rastit, masat mbështetëse të mëposhtme: 
a) Zhvillim ose përmirësim të infrastrukturës mbështetëse, në shërbim të territorit ku zhvillohet investimi, përfshirë rrugët, ndriçimin, furnizimin me energji elektrike, ujë, kanalizime, gaz, transportin publik dhe infrastrukturën tjetër të nevojshme; 
b) shërbime administrative mbështetëse për investitorët, nëpërmjet procedurave të lehtësuara dhe, sipas rastit, afateve të përshpejtuara, të ofruara nëpërmjet Agjencisë, e cila vepron si dritare unike shërbimi për investitorët; 
c) veprime për konsolidimin e pronës; 
ç) të drejtën e përdorimit të brigjeve, sipas përcaktimeve të legjislacionit në fuqi ; 
d) masa të tjera mbështetëse të parashikuara nga ky ligj ose nga legjislacioni në fuqi. 
2. Përveç masave të parashikuara në pikën 1 të këtij neni, në varësi të potencialit të zhvillimit të zonës, investimet mund të përfitojnë edhe nga masat mbështetëse të mëposhtme: 
a. Pasuritë e paluajtshme shtetërore mund të vihen në dispozicion të investitorëve në një nga format e parashikuara në këtë ligj dhe legjislacioni në fuqi për pronën shtetërore, duke u bazuar në vlerat e përcaktuara sipas referencave ligjore të legjislacionit në fuqi, kundrejt pagesës së përshkallëzuar sipas klasifikimit të zonave në nenin 14 të këtij ligji, si vijon:
Zona 1 në masën 100% të vlerës së përcaktuar
Zona 2 në masën 50% të vlerës së përcaktuar
Zona 3 kundrejt një tarife të reduktuar
3.Metodologjia e përcaktimit të vlerës, format e vënies në dispozicion brenda atyre të parashikuara nga legjislacioni në fuqi, si dhe mënyra, kushtet dhe procedurat për zbatimin e këtij neni përcaktohen me vendim të Këshillit të Ministrave. 
Neni 17
Infrastruktura mbështetëse

Me qëllim mbështetjen e zonave me potencial zhvillimi, nxitjen dhe tërheqjen e investimeve në Republikën e Shqipërisë, Komiteti i Nxitjes së Investimeve miraton masa për krijimin, zhvillimin ose përmirësimin e infrastrukturave publike që lidhen me rrjetet e transportit, furnizimin me energji elektrike, ujë, kanalizime, gaz, ndriçimin, transportin publik dhe infrastrukturën tjetër të nevojshme. 

Neni 18
Shërbimet administrative mbështetëse për investitorët

Shërbimet administrative mbështetëse për investitorët kryhen nga Agjencia nëpërmjet dritares unike të shërbimit, duke përfshirë: 
a. koordinimin ndërinstitucional dhe komunikimin me autoritetet publike kompetente për qëllime të realizimit të investimit; 
b. trajtimin me prioritet të procedurave administrative që lidhen me investimin, sipas legjislacionit në fuqi; 
c. asistencë për identifikimin, dhe ndjekjen e procedurave për marrjen e lejeve, licencave, autorizimeve dhe miratimeve të nevojshme; 
ç) 	ofrimin e informacionit dhe orientimit administrativ lidhur me kuadrin ligjor dhe institucional të zbatueshëm për investimin; 
d. asistencë për veprimet administrative të nevojshme për konsolidimin e tokës dhe pronave, në bashkëpunim me organin përgjegjës për kadastrën.  

Neni 19
Konsolidimi i pronës

1.	Agjencia, në bashkëpunim me organet administruese të pronave shtetërore dhe organin përgjegjëse për kadastrën, kryen veprimet e nevojshme për konsolidimin e pronave që përfshihen në zonat me potencial zhvillimi, duke ndërmarrë të gjitha masat e nevojshme për rregullimin, saktësimin, qartësimin dhe përshtatjen e gjendjes së pronës për gëzimin, përdorimin, zhvillimin dhe shfrytëzimin e ligjshëm të pronës. 
2.	Organi përgjegjës për kadastrën fillon menjëherë procedurën e regjistrimit fillestar të zonave kadastrale dhe konsolidimin e pronave, që përfshihen në zonën me potencial zhvillimi, nëse këto procedura nuk janë kryer më parë, në përputhje me rregullat e parashikuara në legjislacionin në fuqi për kadastrën.   

Neni 20
E drejta e përdorimit të brigjeve

1. 	Investimet e përzgjedhura sipas këtij ligji, mund të përfitojnë të drejtën e përdorimit të brigjeve të deteve, liqeneve dhe lumenjve për qëllime të realizimit të investimit, me vendim të Komitetit të Nxitjes së Investimeve, pas marrjes së mendimit paraprak të institucioneve që ushtrojnë përgjegjësi administratimi dhe/ose rregullatore mbi këto zona dhe në përputhje me legjislacionin për mbrojtjen e bregdetit, mjedisit, planifikimin e territorit dhe turizmin. 
2. 	Vendimi i Komitetit të Nxitjes së Investimeve përcakton:  
a) sipërfaqen dhe koordinatat e zonës së përdorimit;  
b) qëllimin dhe kushtet e përdorimit;  
c) afatin e përdorimit. 
3. 	E drejta e përdorimit formalizohet nëpërmjet një marrëveshjeje të lidhur ndërmjet Agjencisë Kombëtare të Bregdetit dhe investitorit, në zbatim të vendimit të Komitetit të Nxitjes së Investimeve. Modeli i marrëveshjes tip miratohet me vendim të Këshillit të Ministrave. 
4. 	Tarifat dhe detyrimet financiare për përdorimin e brigjeve përcaktohen në përputhje me legjislacionin në fuqi dhe aktet përkatëse të organeve kompetente. 
5. 	E drejta për përdorimin e brigjeve si stacione plazhi ose për veprimtari të tjera të lidhura me shërbimet turistike, hyn në fuqi vetëm pas realizimit të investimit dhe vënies në funksion të strukturës akomoduese ose të objektit turistik që përbën pjesë të investimit. 
Neni 21
Fondi i Pasurive të Paluajtshme për Nxitjen e Investimeve

 1. 	Për mbështetjen e investimeve sipas këtij ligji, krijohet Fondi i  Nxitjen e Investimeve (FNI ose Fondi).  
2.	Institucioni përgjegjës për administrimin e pronës shtetërore përfshin në Fond pasuritë e paluajtshme shtetërore, në zonat me potencial zhvillimi të identifikuara sipas këtij ligji, të cilat mund t’i vihen në dispozicion investimeve të përzgjedhura dhe që zhvillohen në sektorët ekonomikë me interes kombëtar, pas miratimit nga Komiteti për Nxitjen e Investimeve. 
3. 	Pasuritë e përfshira në Fond publikohen dhe janë të aksesueshëm për publikun, në faqen zyrtare të internetit të Agjencisë. 
4.	Fondi përbëhet nga pasuri të paluajtshme në pronësi të shtetit, të çdo kategorie dhe lloji, në administrim të institucioneve dhe enteve publike, të cilat, në përputhje me legjislacionin në fuqi, mund të vihen në dispozicion për zhvillimin e projekteve të investimeve me potencial zhvillimi 
5. 	Para përfshirjes në Fond, pasuritë i nënshtrohen proceseve të nevojshme të identifikimit, inventarizimit, verifikimit të statusit juridik dhe konsolidimit të pronës sipas legjislacionit në fuqi për pasuritë e paluajtshme.  
6. 	Transferimi, administrimi, përdorimi, ndryshimi i destinacionit, kategorisë apo resursit dhe vënia në dispozicion e pasurive të paluajtshme shtetërore që bëhen pjesë e Fondit, kryhen në përputhje me legjislacionin në fuqi për administrimin, transferimin, përdorimin e pronës shtetërore, si dhe me dispozitat e këtij ligji. Legjislacioni sektorial për pasuritë shtetërore zbatohet për aq sa ky ligj nuk parashikon ndryshe. 
7. 	Përdorimi i pronave shtetërore kryhet duke u bazuar në vlerat e përcaktuara sipas referencave ligjore të legjislacionit në fuqi.   
8.	Mënyra e krijimit, organizimit, administrimit, transferimit dhe e vendosjes në dispozicion të pasurive të paluajtshme të Fondit si edhe modeli tip i kontratës, përcaktohet me vendim të Këshillit të Ministrave. 
Neni 22
Pjesëmarrja e shtetit në investim

1.	Shteti shqiptar mund të marrë pjesë në investime kur kjo justifikohet nga interesi publik dhe kontributi i pritshëm i investimit në zhvillimin ekonomik të vendit. 
2. 	Pjesëmarrja e shtetit në investime mund të realizohet nëpërmjet vënies në dispozicion të pasurive të paluajtshme, aseteve, të drejtave pasurore, infrastrukturës, mjeteve financiare ose formave të tjera të kontributit, të lejuara nga legjislacioni në fuqi. 
3. 	Pjesëmarrja e shtetit sipas këtij neni kryhet në përputhje me legjislacionin në fuqi, duke garantuar mbrojtjen e interesit publik dhe përdorimin efikas të burimeve publike. 
4. 	Të drejtat dhe detyrimet e shtetit si bashkëpjesëmarrës në investim përcaktohen në marrëveshjet përkatëse, në përputhje me legjislacionin në fuqi. 
5. 	Pjesëmarrja e shtetit në investime, miratohet nga Komiteti i Investimeve dhe ushtrohet përmes ministrisë përgjegjëse për sektorin ekonomik, institucioneve të tjera kompetente ose Korporatës Shqiptare të Investimeve. 
6.	Format dhe procedurat e pjesëmarrjes së shtetit në investime, përcaktohen me vendim të Këshillit të Ministrave. 
Neni 23
Procedurat konkurruese

Çdo investim i mbështetur sipas këtij ligji, përzgjidhet duke u bazuar në procedura konkurruese publike dhe transparente, përmes shpalljeve me thirrje publike, sipas rregullave të përcaktuara në këtë ligj. 
Neni 24
Përputhshmëria me rregullat për ndihmën shtetërore

 1. 	Çdo skemë apo masë mbështetëse e parashikuar nga ky ligj, zbatohet në përputhje me legjislacionin në fuqi për ndihmën shtetërore. 
2. 	Përpara miratimit, skemat mbështetëse i nënshtrohen vlerësimit të përputhshmërisë me rregullat për ndihmën shtetërore nga organi përgjegjës për ndihmën shtetërore. 
3. 	Kur mbështetja e parashikuar përbën ndihmë shtetërore individuale, ajo jepet vetëm pas përmbushjes së procedurave dhe kërkesave të përcaktuara në legjislacionin në fuqi për ndihmën shtetërore. 
4. 	Organi kompetent sipas legjislacionit në fuqi, jep opinion ose vendim mbi përputhshmërinë e masës mbështetëse dhe, sipas rastit, përcakton intensitetin maksimal të lejuar të ndihmës shtetërore.  
Neni 25
Proporcionaliteti i mbështetjes

1.	Mbështetja e dhënë për një investim nuk mund të jetë e tillë që të eliminojë ose transferojë tërësisht riskun operacional të investimit, nga investitori te shteti. Mbështetja jepet në përputhje me parimet e konkurrencës së lirë dhe efektive, ndërsa risku operacional i investimit mbetet në çdo rast në ngarkim të investitorit. 
2. 	Mbështetja e investimit bazohet në një analizë të detajuar kosto-përfitim dhe i nënshtrohet monitorimit periodik dhe vlerësimit të vazhdueshëm gjatë zbatimit të investimit, me qëllim garantimin e efektivitetit, eficiencës dhe realizimit të objektivave të mbështetjes, sipas legjislacionit në fuqi për ndihmën shtetërore. 
3. 	Mbështetja e investimit jepet në mënyrë proporcionale, duke marrë në konsideratë vlerën, natyrën dhe rëndësinë strategjike të investimit, si dhe interesin publik dhe përfitimet ekonomike, sociale ose mjedisore që pritet të gjenerojë investimi.  
Neni 26
Verifikimi i Pastërtisë

 1.	Përjashtohet nga procedurat e përzgjedhjes sipas këtij ligji, investitori që është dënuar me vendim gjyqësor të formës së prerë për një nga veprat penale të mëposhtme: 
a) evazioni fiskal; 
b) pjesëmarrja në grup të strukturuar kriminal, organizatë kriminale, bandë të armatosur ose organizatë terroriste; 
c) korrupsioni; 
ç) mashtrimi; 
d) pastrimi i produkteve të veprës penale ose financimi i terrorizmit; 
dh) veprat me qëllime terroriste ose veprat penale të lidhura me veprimtari terroriste; 
e) organizimi, drejtimi ose financimi i veprimtarisë së prodhimit, trafikimit ose shpërndarjes së lëndëve narkotike ose psikotrope; 
ë) falsifikimi; 
f) trafikimi i qenieve njerëzore, shfrytëzimi i punës së të miturve ose forma të tjera të shfrytëzimit njerëzor. 
2. 	Përjashtimi nga përfitimi i masave të mbështetjes sipas këtij ligji zbatohet edhe kur personi i dënuar sipas pikës 1 të këtij neni: 
a) është anëtar i organit administrativ, drejtues ose mbikëqyrës të investitorit; 
b) është aksionar, ortak ose pronar përfitues i investitorit; ose 
c) ushtron kontroll, ndikim vendimtar ose kompetenca përfaqësimi e vendimmarrjeje në emër të investitorit. 
3. 	Investitori nuk përfiton nga masat e mbështetjes të parashikuara në këtë ligj edhe kur: 
a) ka paraqitur të dhëna, dokumente ose deklarime financiare të rreme, të pasakta ose mashtruese; 
b) ndodhet në kushtet e konfliktit të interesit, sipas legjislacionit në fuqi; 
c) nuk ka deklaruar ose nuk ka përditësuar të dhënat mbi pronarët përfitues sipas legjislacionit në fuqi; ose 
ç) ka penguar ose ka refuzuar dhënien e informacionit të kërkuar nga autoritetet kompetente për verifikimin e kushteve të përfitimit.  
Neni 27
Përjashtimet nga përfitimet sipas këtij ligji

Nuk përfitojnë nga masat e mbështetjes së parashikuara në këtë ligj, investimet që kanë si objekt veprimtaritë e mëposhtme: 
a. prodhimin, tregtimin ose transferimin e armëve, municioneve dhe lëndëve plasëse; 
b. prodhimin ose tregtimin e duhanit dhe produkteve të duhanit; 
c. organizimin ose ushtrimin e veprimtarive të lojërave të fatit dhe kazinove; 
ç)	realizimin e punëve publike ose të veprave infrastrukturore që financohen tërësisht ose kryesisht nga fonde publike; 
d. veprimtari të tjera që përjashtohen me ligj ose bien ndesh me interesin publik, sigurinë kombëtare, mbrojtjen e mjedisit ose detyrimet ndërkombëtare të Republikës së Shqipërisë.  
KREU IV
INSTITUCIONET PËRGJEGJËSE PËR MBËSHTETJEN E INVESTIMEVE
Neni 28
Institucionet përgjegjëse

Institucionet dhe strukturat përgjegjëse për nxitjen dhe mbështetjen e  investimeve, në zonat dhe sektorët ekonomikë sipas këtij ligji janë: 
a. Komiteti për Nxitjen e  Investimeve; 
b. Agjencia Shqiptare  e Zhvillimit të Investimeve; 
c. Ministritë dhe institucionet e tjera të linjës të përfshira në procesin administrativ, sipas parashikimeve të këtij ligji.  
Neni 29
Komiteti për Nxitjen e  Investimeve

1. Komiteti për Nxitjen e  Investimeve funksionon si një organ administrativ kolegjial, i kryesuar nga Ministri përgjegjës për ekonominë dhe ka në përbërje të tij si anëtarë me të drejtë vote, ministrat përgjegjës për: 
a) ekonominë: 
b) financat; 
c) turizmin; 
ç) infrastrukturën 
d) transportin; 
dh) energjinë  
e) industrinë; 
ë) zhvillimin urban; 
f) bujqësinë; 
g) mjedisin; 
gj) sipas rastit ministri përgjegjës për sektorin ku do të zhvillohet investimi. 
2. Komiteti, në mbledhjet e tij, mund të ftojë, pa të drejtë vote, ose titullarët të enteve publike përgjegjëse për fusha të tjera, si edhe kryetarët e bashkive ku zhvillohen investime, në varësi të çështjeve që diskutohen në mbledhjet e Komitetit. 
3. Komiteti miraton me vendim, rregulloren e organizimit dhe të funksionimit të tij.  
4. Komiteti për Nxitjen e  Investimeve ushtron kompetencat e mëposhtme: 
a) miraton ose revokon zonat me potencial zhvillimi ku mbështeten investimet, sipas sektorëve dhe veprimtaritë ekonomike që konsiderohen me interes kombëtar, si dhe skemat dhe masat mbështetëse. 
b) bashkë me vendimin, miraton dhe planin e veprimit me detyrat e palëve dhe afatet kohore për fazat e realizimit të tyre.  
c) miraton projektet e investimeve private që kërkojnë mbështetjen sipas këtij ligji. 
ç) miraton bashkëpjesëmarrjen e shtetit në investime si dhe ngre grupin negociues me investitorin privat, në rast të bashkëpjesëmarrjes së shtetit. 
5. Rolin e Sekretariatit Teknik të Komitetit për Nxitjen e Investimeve e kryen Agjencia Shqiptare e Zhvillimit të Investimeve. 
6. Vendimet e Komitetit hyjnë në fuqi menjëherë.  
Neni 30
Agjencia Shqiptare  e Zhvillimit të Investimeve

Për sa i përket mbështetjes së investimeve sipas këtij ligji, Agjencia është përgjegjëse për:  
a) ofrimin dhe koordinimin e shërbimeve administrative mbështetëse për investitorët nëpërmjet dritares unike të shërbimit, sipas nenit 18 të këtij ligji: 
b) ushtrimin e funksionit të Sekretariatit Teknik të Komitetit të Nxitjes së Investimeve; 
c) përgatitjen dhe paraqitjen për shqyrtim dhe vendimmarrje të Komitetit të Nxitjes së Investimeve të propozimeve për përcaktimin e zonave me potencial zhvillimi, të cilat përmbajnë, sipas rastit: 
i. planin e veprimit për zhvillimin e infrastrukturës publike në zonat me potencial zhvillimi; 
ii. masat dhe shërbimet mbështetëse për realizimin e investimeve; 
iii. propozimin për pjesëmarrjen e shtetit në investim; 
ç) publikimin, pas marrjes së vendimit nga Komiteti i Nxitjes së Investimeve, në faqen zyrtare të Agjencisë, të hartës gjeohapësinore dhe të të dhënave për pasuritë e paluajtshme të vëna në dispozicion për investime, sipas zonave dhe sektorëve të përcaktuar.  
d) ushtrimin e funksionit të Sekretariatit Teknik të Komisionit të Përheshëm të vlerësimit, ngritur pranë Agjencisë; 
dh) Përgjatë proceseve të vlerësimit të potencialit të zonave dhe sektorëve, si edhe gjatë vlerësimit paraprak të investimeve, Agjencia ka të drejtë të kërkojë nga ministritë dhe institucionet e linjës, opinionin dhe rekomandimet përkatëse, caktimin e ekspertëve dhe/ose të angazhojë ekspertë të jashtëm.  
Neni 31
Ministritë dhe institucionet e linjës

 1.Çdo ministri, sipas fushës së përgjegjësive, për sa i përket mbështetjes së investimeve sipas këtij ligji, ka këto funksione dhe kompetenca 
a. propozon pranë Agjencisë zonat dhe sektorët me prioritet zhvillimi, në çdo kohë, por të paktën 1 herë në vit, brenda datës 31 mars, sipas formatit dhe udhëzuesit të miratuar me urdhër të ministrit përgjegjës për ekonominë; 
b. ministria përgjegjëse për investimin sipas fushës së përgjegjësisë, nënshkruan kontratën për realizmin e investimit me investitorin fitues të procedurave konkurruese. 
2.Propozimet për zonat dhe sektorët me prioritet zhvillimi për mbështetjen e investimeve, mund t’i paraqiten Agjencisë, në çdo kohë edhe nga çdo organ i qeverisjes vendore apo institucion i  linjës.   
KREU V 
PROCEDURAT E NXITJES DHE TË MBËSHTETJES SË INVESTIMEVE
Seksioni I 
Identifikimi i pasurive dhe vendimmarrja e Komitetit
Neni 32
Përparësia e procedurave

1. 	Procedurat administrative të parashikuara për mbështetjen e investimeve, trajtohen me përparësi dhe ndiqen me procedurë të përshpejtuar nga të gjitha institucionet publike, qendrore dhe vendore, të përfshira drejtpërdrejt ose tërthorazi në to. 
2. 	Institucionet publike detyrohen t’i japin Agjencisë dhe ministrive përgjegjëse pëër investimin, informacionet, të dhënat dhe dokumentet e nevojshme të kërkuara, brenda afateve të përcaktuara në këtë ligj dhe në aktet nënligjore të nxjerra në zbatim të tij.  
Neni 33
Propozimi i zonave, pasurive dhe i sektorëve

 1. 	Propozimet për zonat territoriale, pasuri të paluajtshme dhe sektorë me potencial zhvillimi paraqiten nga: 
a) ministritë e linjës; 
b) institucionet e tjera të pushtetit qendror dhe njësitë e vetëqeverisjes vendore; 
c) Agjencia. 
2. 	Investitorët privatë mund të paraqesin pranë Agjencisë propozime për investime mbi pasuri të paluajtshme private, të shoqëruara me projektin konkret të investimit. 
3. 	Propozimi përmban të dhënat identifikuese kadastrale të pasurisë, sektorin dhe veprimtaritë ekonomike të propozuara, projektfishën, si dhe nevojat për infrastrukturë publike.  
Neni 34
Verifikimi i pasurisë dhe i kapaciteteve infrastrukturore

1. Agjencia, brenda 45 ditëve pune nga paraqitja e plotë e propozimit, verifikon nëse pasuritë mund të përfshihen në zonë me potencial zhvillimi. Verifikimi përfshin statusin juridik të pasurisë dhe mundësitë e zhvillimit të saj. 
2. Agjencia kryen verifikimin kadastral në bashkëpunim me organet administruese të pronës , të qeverisjes qendrore dhe vendore, me qëllim marrjen e informacionit për pasuritë e paluajtshme objekt zhvillimi, si dhe për përdorimin aktual ose të planifikuar të tyre. Verifikimi përfshin, pa u kufizuar në to, evidentimin nëse pasuritë: 
a) janë kthyer ose kompensuar me vendim të organit kompetent për kthimin dhe kompensimin e pronave; 
b) ndodhen brenda rrjetit të zonave të mbrojtura mjedisore; 
c) kanë status monumenti kulture ose ndodhen në zonë historike apo arkeologjike. 
3. Organi përgjegjës për infrastrukturën shqyrton propozimin për zhvillimin e zonës ose të gjurmës përkatëse, vlerëson kapacitetet infrastrukturore ekzistuese dhe nevojat për ndërhyrje si dhe përcakton koston e ndikimit në infrastrukturë.  
Neni 35
Klasifikimi dhe propozimi për Komitetin

1. Për pasuritë e verifikuara, Agjencia propozon klasifikimin në një nga tipologjitë e zonave të parashikuara në nenin 14, mbi bazën e kritereve cilësore dhe sasiore të përcaktuara me vendim të Këshillit të Ministrave. 
2. Agjencia i paraqet Komitetit propozimin, i cili përmban: 
a) pasuritë e paluajtshme dhe klasifikimin e zonës; 
b) sektorët dhe veprimtaritë ekonomike; 
c) planin e veprimit për infrastrukturën publike; 
ç) masat dhe skemat mbështetëse; 
d) pjesëmarrjen e shtetit, në rastet kur parashikohet; 
dh) çështje të tjera të lidhura, sipas rastit. 
Neni 36
Vendimi i Komitetit të Nxitjes së Investimeve

1. Komiteti, me propozim të Agjencisë, vendos për miratimin ose refuzimin e propozimit. Me vendim, Komiteti mund të miratojë: 
a) zonën me potencial zhvillimi, sektorët ekonomikë, së bashku me skemat mbështetëse dhe ndërhyrjet e nevojshme në infrastrukturën publike; 
b) zona territoriale të përcaktura, pa identifikuar pasuri të paluajtshme specifike, në të cilat shteti zhvillon infrastrukturën publike dhe zbaton skema mbështetëse. Në këtë rast Komiteti miraton planin e veprimit dhe ndan detyrat ndërmjet institucioneve; 
c) investime në pronë private të shoqëruara me projektin e propozuar.     
2. Vendimi i Komitetit i njoftohet propozuesit me shkrim, nëpërmjet Agjencisë.  
Neni 37
Përmbajtja dhe publikimi i vendimit të Komitetit
1. Vendimi i Komitetit për Nxitjen e Investimeve përmban: 
a) zonën territoriale ose pasuritë e paluajtshme shtetërore, të identifikuara me të dhënat kadastrale; 
b) klasifikimin e zonës sipas potencialit të zhvillimit; 
c) sektorët dhe veprimtaritë ekonomike që mbështeten; 
ç) infrastrukturën publike që vihet në dispozicion të zonës; 
d) skemat mbështetëse dhe intensitetin e tyre,  
dh) procedurën që zbatohet për përzgjedhjen e propozimeve; 
e) ministrinë përgjegjëse për sektorin ekonomik; 
ë) planin e veprimit dhe afatet kohore. 
2. 	Pasuritë e paluajtshme shtetërore të miratuara, përfshihen në Fondin e Pasurive të Paluajtshme për Nxitjen e Investimeve.  
3.	Vendimi i Komitetit publikohet në faqen zyrtare të Agjencisë dhe pasqyrohet në hartën gjeohapësinore.  
Seksioni II 
Përzgjedhja e investitorit me procedurë konkurruese
Neni 38
Thirrja publike

1. Pas realizimit të planit të veprimit të miratuar nga Komiteti për Nxitjen e Investimeve Agjencia shpall thirrjen publike me ftesën për propozime nga investitorët, brenda 30 ditëve nga data e vendimit të Komitetit. Thirrjet publikohen në faqen zyrtare të Agjencisë. 
2. Thirrja publike përmban informacionin e nevojshëm mbi: 
a) zonat dhe pasuritë; 
b) sektorët dhe veprimtaritë ekonomike; 
c) masat mbështetëse; 
ç) kriteret e kualifikimit dhe të vlerësimit; 
d) afatin e aplikimit, i cili nuk mund të jetë më i shkurtër se 20 ditë. 
dh) informacion mbi mënyrën e dorëzimit të aplikimeve, hapat e procedurës konkurruese, modalitetet e komunikimit dhe udhëzime mbi paraqitjen e dokumentacionit të nevojshëm.	 
3.	Në rastet kur nuk paraqiten aplikime nga investitorët brenda afatit kohor fillestar të shpallur,  aplikimet e dorëzuara në vijim për zonat dy dhe tre, shqyrtohen sipas rendit kronologjik të paraqitjes, nëse plotësojnë kriteret për mbështetjen sipas këtij ligji. 
Neni 39
Vlerësimi Paraprak

1.	Investitori  paraqet pranë AIDA, aplikimin me projektin konkret të investimit, të shoqëruar me dokumentacionin e mëposhtëm: 
a. Dokumentacionin që provon plotësimin e kritereve të verifikimit të pastërtisë, sipas nenit 26 të këtij ligji; 
b. Dokumentacionin që provon se investitori disponon kapacitetet financiare në masën 20 për qind të vlerës së investimit që synon të realizojë. 
2.	Dokumentacioni që duhet të paraqitet nga aplikanti dhe rregullat e zbatueshme mbi kapacitetet financiare, përcaktohen me vendim të Këshillit të Ministrave. 
3.	Agjencia kryen verifikimin paraprak në lidhje me: 
a)	legjitimitetin e investitorit; 
b)	pastërtinë e figurës  
c)	përputhshmërinë me sektorët dhe veprimtaritë e shpallura; 
4.	Rezultatet e verifikimit paraprak dhe dokumentacioni, i percillen komisionit të vlerësimit. 
Neni 40
Komisioni i vlerësimit

1. 	Vlerësimi i aplikimeve përgjatë procedurave konkurruese, kryhet nga komisioni i përhershëm i vlerësimit i përbërë nga përfaqësues të ministrive përgjegjëse për: 
a) ekonominë: 
b) financat; 
c) turizmin; 
ç) infrastrukturën; 
d) transportin; 
dh) bujqësinë; 
e) industrinë dhe ose energjinë; 
ë) turizmin; 
f) inovacionin; 
g) mjedisin; 
gj) sipas rastit, përfaqësues nga ministria përgjegjëse për sektorin ku do të zhvillohet investimi, nëse nuk i përket ministrive të sipërpërmendura. 
2.	Vlerësimi i aplikimeve përgjatë procedurave konkurruese bazohet në kriteret e mëposhtme: 
a) përmbushjen e kërkesave financiare, teknike dhe organizative të përcaktuara në thirrje
b) vlerën e shtuar që krijohet në ekonominë vendase; 
c) nivelin e teknologjisë, inovacionit dhe transferimit të njohurive; 
ç) numrin, cilësinë dhe qëndrueshmërinë e vendeve të punës që krijohen; 
d) kontributin në zhvillimin e ndërmarrjeve dhe furnitorëve vendas; 
dh) ndikimin në zhvillimin territorial dhe reduktimin e pabarazive rajonale; 
e) ndikimin mjedisor dhe përdorimin e qëndrueshëm të burimeve natyrore; 
ë) zhvillimin e aftësive profesionale, trajnimit dhe kapitalit njerëzor; 
f) kontributin në prioritetet kombëtare të zhvillimit ekonomik. 
2. 	Anëtarët e komisionit duhet të emërohen nga trupa e nëpunësve civilë të kategorisë së lartë drejtuese në administratën publike (TND).  
3.	Mënyra e emërimit të anëtarëve, funksionimit të komisionit, shpërblimi i tyre, metodologjia e vlerësimit dhe e pikëzimit, përfshirë peshën e secilit kriter, treguesit përkatës dhe pragu minimal i pikëve për kualifikim, përcaktohen me vendim të Këshillit të Ministrave. 
4.	Përgjatë proceseve të vlerësimit të investimeve, komisioni i vlerësimit ka të drejtë të kërkojë nga ministritë dhe institucionet e linjës, opinionin dhe rekomandimet përkatëse, caktimin e ekspertëve si anëtarë të komisionit të vlerësimit si dhe/ose të angazhojë ekspertë të jashtëm. 
Neni 41
Shpallja e fituesit

1. 	Komisioni i vlerësimit, brenda 15 ditëve nga marrja e aplikimeve, harton raportin e vlerësimit me renditjen e aplikantëve dhe përzgjedh fituesin. 
2. 	Vendimi i komisionit i njoftohet me shkrim çdo aplikanti dhe publikohet edhe në faqen zyrtare të Agjencisë. 
Seksioni III 
Investimet mbi pasuri të paluajtshme private
Neni 42
Procedura për investimet dhe projektet në pronë private
 
1. 	Investitori që zotëron pronësinë ose një të drejtë tjetër të ligjshme përdorimi mbi pasurinë private, paraqet pranë Agjencisë propozimin, të shoqëruar me projektin e investimit dhe me dokumentacionin e nevojshëm sipas këtij ligji dhe akteve nënligjore. 
2.	 Agjencia verifikon titullin dhe statusin juridik të pasurisë dhe vlerëson projektin brenda 30 ditëve pune. 
3. 	Komiteti vendos për realizimin e investimit dhe për masat mbështetëse, pas marrjes së opinionit ose vendimit pozitiv nga  ana e organit përgjegjës për Ndihmën Shtetërore. 
4.  	Investitori në pronë private, mund të përfitojë veprime të konsolidimit të pronës, sipas legjislacionit në fuqi. 
5. 	Zbatimi i investimit monitorohet nga ministria përgjegjëse për sektorin ku zhvillohet investimi. 
Neni 43
Pasuritë shtetërore kufitare

1. 	Kur për realizimin e investimit mbi pasuri private është i domosdoshëm përdorimi i pasurive shtetërore kufitare, për qëllime aksesi, lidhjeje me infrastrukturën ose në funksion të investimit, investitori mund të aplikojë për vënien e tyre në dispozicion, kur sipërfaqja e kërkuar nuk tejkalon 20 për qind të sipërfaqes së pasurisë private. 
2. 	Këto pasuri vihen në dispozicion pa procedurë konkurruese, nga organi administrues i pronës,  pasi organi përgjegjës për kadastrën ka certifikuar statusin e tyre juridik, në përputhje me legjislacionin e zbatueshëm. 
Neni 44
Unifikimi i Procedurave

Nëse për realizimin e një projekti me potencial zhvillimi përfshihen disa sektorë dhe nevojitet kryerja e disa procedurave konkurruese/tenderuese/koncesionare nga autoritete të ndryshme, Komiteti i Nxitjes së Investimeve mund: 
a. të unifikojë projektin e investimit duke përcaktuar si autoritet kontraktues sektorin me rëndësi më të madhe në investim, në varësi të natyrës së projektit të investimit ose zonës së zhvillimit; 
b. të bashkojë procedurat për vendimmarrjen për t’u trajtuar nga një autoritet i vetëm kontraktues ose me bashkëfirmosje; 
c. unifikimi i procedurave nuk duhet të kufizojë konkurrencën e investitorëve. 
Neni 45
Monitorimi i zbatimit të investimeve

1.	Monitorimi i realizimit të planit të veprimit të vendimit të miratuar nga Komiteti i Nxitjes së Investimeve kryhet nga AIDA 
2.	Monitorimi për  zbatimin e kushteve, afateve dhe angazhimeve nga investitorët,  përgjatë realizimit të investimit kryhet nga ministria përgjegjëse për investimin, në bashkëpunim me AIDA. 
3.	Rregullat dhe procedurat e monitorimit të investimeve që mbështeten sipas këtij ligji, përcaktohen me vendim të Këshillit të Ministrave. 
Neni 46
Tarifa e aplikimit

1.  	Aplikimi për mbështetjen  e investimit sipas këtij ligji shoqërohet me pagesën e një tarife për shqyrtimin dhe vlerësimin e dokumentacionit.  
2.  	Vlera dhe modalitet e pagesës së tarifës administrative, miratohen me vendim të Këshillit të Ministrave. 
3.  	Tarifa arkëtohet në llogarinë e Agjencisë dhe përbën të ardhur të saj.   
KREU VI
SHQYRTIMI PARAPRAK I INVESTIMEVE TË HUAJA DIREKTE PËR ARSYE TË SIGURISË OSE TË RENDIT PUBLIK
Neni 47
Mekanizimi i shqyrtimit të investimeve të huaja për arsye sigurie dhe rendi public

1.	Asnjë dispozitë e këtij ligji, nuk pengon zbatimin nga ana e Republikës së Shqipërisë të masave të nevojshme për të mbrojtur interesat e saj thelbësore të sigurisë, ruajtjen e rendit publik, plotësimin e detyrimeve të saj ndërkombëtare në lidhje me ruajtjen ose vendosjen e paqes dhe sigurisë botërore, mbrojtjen e sigurisë kombëtare dhe interesat e mbrojtjes. 
2.	Në Republikën e Shqipërisë zbatohet mekanizimi i shqyrtimit të investimeve të huaja për arsye sigurie dhe rendi publik. Shqyrtimi i investimeve të huaja ka si objekt vlerësimi investimet e huaja, që lidhen apo ndikojnë mbi infrastrukturën kritike, teknologjinë kritike dhe mallrat me përdorim të dyfishtë, furnizimin me inpute kritike, aksesin në informacionin sensitiv ose lirinë dhe pluralizmin e medias, sipas rregullave të përcaktuara në këtë ligj dhe aktet nënligjore në zbatim të tij. 
3.	Mekanizmi i shqyrtimit të investimeve të huaja zbatohet dhe përditësohet duke ndjekur rregullat dhe procedurat e zbatuara nga Bashkimi Evropian, në bashkëpunim me shtetet anëtare dhe Komisionin e Bashkimit Evropian  
4. 	Shqyrtimi i investimeve të huaja bazohet mbi parimet e transparencës, barazisë, proporcionalitetit dhe mosdiskriminimit. 
5.	Faktorët që merren në konsideratë gjatë shqyrtimit të investimeve të huaja dhe kriteret e vlerësimit të riskut dhe të përzgjedhjes së investimeve që shqyrtohen miratohen me Vendim të Këshillit të Ministrave.  



Neni 48
Masat parandaluese

Në rast të një kërcënimi për dëm serioz ndaj interesave thelbësore të mbrojtjes dhe sigurisë kombëtare, nga ana e organeve kompetente sipas këtij ligji, mund të miratohen masat e mëposhtme:  
a. vendosja e kushteve specifike, në lidhje me sigurinë e furnizimeve, sigurinë e informacionit, transferimet e teknologjisë dhe kontrollet e eksportit në rast të blerjes, për çfarëdo arsye, të kuotave/aksioneve në shoqëri që kryejnë aktivitete me rëndësi strategjike për sistemin e mbrojtjes dhe sigurisë kombëtare; 
b. vetoja mbi miratimin e vendimeve, rezolutave, akteve ose operacioneve të asamblesë ose organeve administrative të shoqërive që kryejnë aktivitete me rëndësi strategjike për sistemin e mbrojtjes dhe sigurisë kombëtare, të cilat kanë efektin e ndryshimit të pronësisë, kontrollit ose disponueshmërisë, duke përfshirë ato që kanë si objekt bashkimin ose ndarjen e kompanisë, transferimin e kompanisë ose të degëve të saj ose të kompanive të kontrolluara, transferimin jashtë vendit të selisë së regjistruar, ndryshimin e objektit, shpërbërjen, modifikimin e statutit, transferimin e të drejtave reale ose të drejtave të përdorimit në lidhje me pasuritë materiale apo jo-materiale, caktimi i të drejtave të tilla si kolateral, ose vendosja e kufizimeve që kushtëzojnë përdorimin e tyre, përfshirë edhe procedurat e falimentimit të shoqërisë;  
c. kundërshtimi ndaj blerjes, për çfarëdo arsye, të kuotave/aksioneve në një shoqëri që kryejnë aktivitete me rëndësi strategjike për sistemin e mbrojtjes dhe sigurisë kombëtare, nga një palë tjetër përveç shtetit shqiptar, organeve publike ose subjekteve të kontrolluara prej tij, nëse blerësi arrin të zotërojë, drejtpërdrejt ose tërthorazi, duke përfshirë edhe përmes blerjeve të mëvonshme, nëpërmjet një pale të tretë ose palëve të lidhura ndryshe, një nivel pjesëmarrjeje në kapitalin votues të aftë të rrezikojë interesat e mbrojtjes dhe sigurisë kombëtare. Për këtë qëllim, përfshihen edhe kuotat/aksionet e mbajtura nga palët e treta me të cilat blerësi ka lidhur marrëveshje për ndërmjetësimin financiar dhe marrëveshjet midis ortakëve/aksionarëve.    
Neni 49
Organi përgjegjës për Shqyrtimin e Investimeve të Huaja

1. 	Komiteti Ndërministror për Shqyrtimin e Investimeve të Huaja (në vijim “KNIH”) është organ kolegjial vendimmarrës, i cili shqyrton investimet e huaja me qëllim mbrojtjen e sigurisë kombëtare dhe rendit publik. 
2. 	KNIH-ja kryesohet nga ministri përgjegjës për ekonominë, i cili drejton procesin e shqyrtimit dhe garanton funksionimin dhe vendimmarrjen e Komitetit (në vijim “Kryetari”). 
3. 	KNIH-ja përbëhet nga anëtarë me të drejtë vote, përfaqësues të institucioneve të mëposhtme: 
a. ministria përgjegjëse për ekonominë; 
b. ministria përgjegjëse për mbrojtjen; 
c. ministria përgjegjëse për punët e brendshme; 
d. ministria përgjegjëse për punët e jashtme; 
e. ministria përgjegjëse për financat; 
f. ministria përgjegjëse për infrastrukturën; 
g. ministria përgjegjëse për energjinë; 
h. ministria përgjegjëse për drejtësinë; 
i. Agjencia Kombëtare e Falimentimit (AKF); 
j. Agjencia e Inteligjencës Financiare (AIF); 
k. Agjencia Kombëtare e Shoqërisë së Informacionit (AKSHI); 
l. Autoriteti i Kontrollit Shtetëror të Eksporteve (AKSHE); 
m. Autoriteti i Mediave Audiovizive (AMA); 
4. 	Në varësi të objektit, sektorit ose natyrës së investimit të huaj,  Kryetari i KNIH-së ka të drejtë të ftojë për të marrë pjesë në mbledhje, pa të drejtë vote, drejtues ose përfaqësues të institucioneve të tjera publike apo autoriteteve përgjegjëse rregullatore, kur prania e tyre vlerësohet e nevojshme. 
5.	Struktura përgjegjëse pranë ministrisë përgjegjëse për ekonominë vepron si sekretariat i komitetit, koordinon procedurën e kontrollit dhe është pika e kontaktit me investitorët e huaj (në vijim “Sekretariati i KNIH”). 
6.	KNIH miraton, me vendim, rregulloren për mënyrën e organizimit dhe funksionimit të tij.  
Neni 50
Kërkesa për autorizim

1. Kushdo që synon të themelojë një shoqëri apo përfiton kuota/aksione, në shoqëri që kryejnë aktivitete me rëndësi strategjike për sistemin kombëtar të mbrojtjes dhe sigurisë, së bashku me shoqërinë kuotat/aksionet e së cilës po blihen, duhet të depozitojë kërkesën për autorizimin e blerjes së tyre, përpara finalizimit të transaksionit, pranë Sekretariatit të KNIH.  
2. Nëse blerja përfshin aksione të një shoqërie, aksionet e së cilës tregtohen lirisht në një treg të rregulluar financiar, kërkesa duhet të bëhet në rast se blerësi, si rezultat i blerjes, zotëron një pjesëmarrje që tejkalon pragun prej 3%. Kërkesa për autorizimin pasues, kërkohet për blerjet që tejkalojnë pragjet 5%, 10%, 15%, 20%, 25% dhe 50%.  
3. Nëse blerja përfshin aksione ose kuota të një shoqërie, që nuk bën pjesë në një treg të rregulluar financiar, kërkesa duhet të bëhet në rast se blerësi, si rezultat i blerjes, zotëron një pjesëmarrje që tejkalon pragun prej 10%. Kërkesa për autorizimin pasues, kërkohet për blerjet që tejkalojnë pragjet 15%, 20%, 25% dhe 50%. 
4. Kërkesa duhet të përfshijë një raport që përmban një përshkrim të blerësit, veprimtarive të tij dhe qëllimit të blerjes, si edhe elementët thelbësorë të transaksionit, kuotat/aksionet e shoqërisë që po blihen, dhe të drejtat apo marrëveshjet e transaksionit.  
5. Kur shoqëria objekt i shqyrtimit, merr dijeni për një transaksion që kërkon autorizim sipas këtij ligji, por, për të cilin nuk është paraqitur kërkesë, ajo njofton sekretariatin menjëherë dhe, në çdo rast, jo më vonë se 10 (dhjetë) ditë kalendarike nga marrja e dijenisë. Mosnjoftimi përbën shkak për përgjegjësi solidare me investitorin dhe/ose personin përfitues.  
Neni 51
Informacioni konfidencial

Informacioni i marrë gjatë procedurave të shqyrtimit përbën informacion konfidencial dhe trajtohet në përputhje me legjislacionin në fuqi, duke u përdorur vetëm për qëllimin për të cilin është kërkuar dhe në përputhje me parashikimet ligjore për konfidencialitetin. 
Neni 52
Shqyrtimi ex officio

1. Kur sekretariati konstaton me çdo mjet ligjor, përfshirë informacion nga burime të besuara vendase ose ndërkombëtare apo mekanizma të tjerë, se është kryer ose po kryhet një investim i huaj që i nënshtrohet detyrimit për autorizim ose njoftim, për të cilin nuk është paraqitur kërkesë për autorizim ose njoftim, ai njofton investitorin e huaj dhe ndërmarrjen objekt, dhe i kërkon paraqitjen e kërkesës, dhe dokumentacionit përkatës, brenda 10 (dhjetë) ditëve kalendarike. Në këtë rast, përgjegjësia për mosplotësimin e dokumentacionit është solidare. 
2. Në rast se investitori i huaj ose ndërmarrja objekt nuk paraqesin kërkesën ose dokumentacionin e kërkuar, autoriteti përgjegjës fillon procedurën ex officio për shqyrtimin e investimit dhe njofton pa vonesë palët për fillimin e saj, duke u kërkuar plotësimin e informacionit dhe dokumentacionit të nevojshëm. Procedura ex officio zhvillohet sipas të njëjtave rregullave procedurale si procedura e shqyrtimit e nisur mbi bazën e një kërkese për autorizim. 

Neni 53
Shqyrtimi nga KNIH
 
1. Sekretariati kryen një verifikim formal të dokumentacionit dhe nëse është i plotë, i përcjell kërkesat për autorizim dhe dokumentacionin e depozituar tek KNIH, brenda 5 (pesë) ditësh. 
2. KNIH brenda 30 (tridhjetë) ditëve kalendarike nga përcjellja nga ana e sekretariatit, merr vendim të arsyetuar për: 
a. mosfillimin e hetimit të detajuar;  
b. fillimin e procedurës së hetimit të detajuar. 
3. Afati i përcaktuar më lart mund të zgjatet vetëm një herë për jo më shumë se deri në 90 (nëntëdhjetë) ditë kalendarike në rast se: 
a. nevojitet informacion/dokumentacion shtesë nga investitori i huaj, ndërmarrja objekt, Komisioni, vendet anëtare të Bashkimit Evropian apo institucionet kombëtare dhe ndërkombëtare dhe ky informacion/dokumentacion pritet të konkludohet brenda këtij afati; 
b. për raste komplekse në fushën e mbrojtjes dhe sigurisë kombëtare. 
4. Në përfundim të hetimit të detajuar, KNIH-ja mund të vendosë: 
a. miratimin e autorizimit; 
b. miratimin e autorizimit me kushte për eliminimin ose zbutjen e rrezikut; 
c. pezullimin e autorizimit deri në plotësimin e dokumentacionit. 
d. refuzimin e autorizimit, kur rreziku për sigurinë kombëtare ose rendin publik nuk mund të eliminohet me masa proporcionale; 
5. Kur investimi është realizuar tërësisht ose pjesërisht dhe nga shqyrtimi ex officio rezulton se ekziston rrezik real për sigurinë ose rendin publik, Komiteti Ndërministror për Shqyrtimin e Investimeve të Huaja  (KHIH) mund të vendosë: 
a. kushte korrigjuese pasuese, me qëllim eliminimin e këtij rreziku; 
b. nëse kushtet nuk janë të mjaftueshme për eliminimin e rrezikut, mund të urdhërojë zgjidhjen e pasojave të investimit (unëinding), tërësisht ose pjesërisht. 
6. Vendimet e KNIH janë të detyrueshme për personat dhe shoqëritë objekt i shqyrtimit. Çdo veprim apo transaksion në kundërshtim me këto vendime, konsiderohet absolutisht i pavlefshëm. 
7. Marrja e autorizimit nga KNIH-ja përbën një parakusht për t’u pajisur me leje, licenca, autorizime, për nënshkrimin e kontratave publike ose për pjesëmarrjen në procedurat e prokurimit publik ose ankandet publike. 
8. Nëse fillohet një hetim i detajuar, Sekretariati njofton Komisionin Evropian dhe shtetet anëtare. 
9. Këshilli i Ministrave miraton me vendim rregulloren e shqyrtimit të investimeve të huaja, e cila përmban rregullat e detajuara mbi procedurën administrative dhe dokumentacionin e  kërkuar përgjatë shqyrtimit të investimeve të huaja   
Neni 54
Pasojat e ndalimit, anulimit ose vendosjes së kushteve apo masave lehtësuese, si dhe mosdorëzimit të kërkesës për shqyrtim
 
1. Kur një investim i huaj direkt ndalohet, anulohet ose autorizohet me kushte ose masa zbutëse, me vendim të KNIHD-së, marrëveshjet përkatëse të investimit janë të pavlefshme ose prodhojnë efekte juridike vetëm në përputhje me kushtet ose masat e vendosura. 
2. Vendimi i KNHID-së në këto raste përmban: 
a) anulimin e marrëveshjes së blerjes së aksioneve ose të marrëveshjeve të tjera të lidhura me investimin; 
b) përcaktimin e një afati kohor për përmbushjen e kushteve ose masave zbutëse; 
c) përcaktimin e masave të nevojshme për korrigjimin ose eliminimin e pasojave të investimit të ndaluar ose të pavlefshëm3.Mosdorëzimi i kërkesës për të nënshtruar një investim të huaj të drejtpërdrejtë në kontrollin e parashikuar nga neni 53, ose dorëzimi i kërkesës pas përfundimit të investimit, përbën arsye për vendosjen e sanksioneve administrative ose anulimit të investimit. 
4.Mosdorëzimi i të gjitha dokumenteve dhe justifikimeve të kërkuara për një investim të huaj të drejtpërdrejtë që është nën shqyrtim, brenda afateve të përcaktuara në nenin 53, si dhe paraqitja e të dhënave të rreme, përbëjnë arsye për ndalimin e investimit.  
Neni 55
Ankimi

 Kundër vendimeve të KNIH lejohet ankim i drejtpërdrejtë në Gjykatën Administrative të Shkallës së Parë të Tiranës, brenda 45 (dyzet e pesë) ditëve kalendarike nga data e njoftimit të vendimit. 
Neni 56
Sanksionet administrative
 
1.	Shkelja e detyrimeve që lidhen me shqyrtimin e investimeve të juaja, nga ana e individëve apo ndërmarrjeve objekt i detyrimeve sipas këtij ligji, përveç rasteve të parashikuara në pikat 3 dhe 4 të nenit 54, ndaj një investitori të huaj mund të vendoset gjobë administrative nga 5.000 deri në 100.000 euro në rastet e mëposhtme: 
i. Nëse nuk përmbush detyrimin për të paraqitur kërkesë për kontroll të investimit të huaj të drejtpërdrejtë që bie brenda fushës së zbatimit; 
ii. Nëse nuk përmbush detyrimin për të dhënë informacion ose dokumente, përveç nëse ka deklaruar me shkrim heqjen dorë nga investimi i huaj; 
iii. Nëse paraqet deklarata ose informacione të rreme pranë autoriteteve kompetente për kryerjen e kontrollit ose për dhënien e informacionit në lidhje me investimet e huaja. 
2. Përveç rasteve të parashikuara në nenin 54, ndaj një investitori të huaj mund të vendoset një gjobë administrative që mund të arrijë deri në dyfishin e vlerës së investimit, në rastet kur: 
i. Kryen investim të huaj të drejtpërdrejtë, pavarësisht ndalimit të saj me vendim të KNIH; 
ii. Merr miratim të investimit përmes informacionit të rremë; 
iii. Nuk përputhet me masat e zbutjes apo me anulimin e investimit  
3. Vendimet për vendosjen e sanksioneve administrative merren pas propozimit të Komitetit dhe pasi i jepet mundësia investitorit të huaj të dëgjohet, i cili ka të drejtë të paraqesë opinionet e tij brenda 10 ditëve nga njoftimi për t'u paraqitur në seancën dëgjimore.  
KREU VII
MEKANIZMI I ZGJIDHJES SË MOSMARRËVESHJEVE MBI INVESTIMET
Neni 57
Mekanizimi i zgjidhjes miqësore të mosmarrëveshjeve mbi investimet
  
1. 	Ministria e linjës e cila ushtron kompetencat funksionale mbi një investim në Republikën e Shqipërisë, pavarësisht nëse është miratuar si prioritar ose jo, mbështetur nga Avokati i Përgjithshëm i Shtetit,  është përgjegjës edhe për trajtimin e ankesave të investimeve që pretendojnë që janë dëmtuar nga një sjellje, veprim/mosveprim ose vendim i organeve shtetërore. 
2. 	Synimi i këtij mekanizmi është zgjidhja miqësore e problematikave mbi realizmin e investimeve, me qëllim shmangjen e adresimit të tyre në rrugë gjyqësore apo arbitrazh.  
3.	Ministria përgjegjëse për investimin, vlerëson ankesat e paraqitura dhe koordinon punën me cilindo organ përgjegjës për zgjidhjen miqësore të konflikteve të lidhura me investimet,  me përjashtim të rastit kur ka filluar një procedurë gjyqësore ose arbitrazhi për mosmarrëveshjen ose kur ekziston një vendim gjykate apo arbitrazhi në lidhje me të.   
4. 	Procedurat për paraqitjen dhe vlerësimin e ankesave dhe zgjidhjen miqësore të mosmarrëveshjeve midis organeve shtetërore dhe investitorëve, miratohen me vendim të Këshillit të Ministrave.  
KREU VIII
DISPOZITA KALIMTARE DHE TË FUNDIT
Neni 58
Aktet nënligjore

 Këshilli i Ministrave miraton aktet nënligjore, të parashikuar në pikën 4 neni 14,, pikën 5 neni 15, pikën 3 neni 16, pikën 3 neni 20, pikën 8 neni 21, pikën 6 neni 22, pikën 1 neni 35, pikën 2 neni 39, pikën 3 neni 40, pikën 3 neni 45, pikën 2 neni 46, pikën 5 neni 47, pikën 9 neni 53 dhe në pikën 7 neni 57  të këtij ligji, brenda 6 muajve nga hyrja në fuqi e këtij ligji.   
Neni 59
Dispozita kalimtare

1. Subjektet që kanë përfituar, apo që kanë aplikuar për statusin “Investim strategjik”, me procedurë të asistuar ose procedurë të posaçme, ose “investim me potencial strategjik”, para hyrjes në fuqi të këtij ligji, do vijojnë të vijojnë të mbështeten me procedurat e miratuara dhe t’i nënshtrohen dispozitave të ligjit nr. 55/ 2015 “Për investimet strategjike në Republikën e Shqipërisë”, të ndryshuar.  
Neni 60
Shfuqizime 

1. Ligji nr. 7764, datë 2.11.1993, “Për investimet e huaja” dhe Ligji nr. 55/2015 “Për investimet strategjike në Republikën e Shqipërisë”, shfuqizohen me hyrjen në fuqi të këtij ligji. 
2. Aktet nënligjore të nxjerra në zbatim të Ligjit nr. 7764, datë 2. 11. 1993 “Për investimet e huaja”, i ndryshuar dhe Ligjit nr. 55/ 2015 “Për investimet strategjike në Republikën e Shqipërisë” zbatohen deri në nxjerrjen e akteve të reja nënligjore, për aq sa nuk bien në kundërshtim me parashikimet e këtij ligji. 
 
Neni 61
Hyrja në fuqi
 
Ky ligj hyn në fuqi më ......   

